PREMIJER Andrej Plenković razriješio je dužnosti ministra zdravstva Milana Kujundžića.

Indexu je to potvrđeno iz vlade.

Smjena je uslijedila kao rezultat nekretninskih afera sad već bivšeg ministra zdravstva.

>> Plenković: Smijenio sam Kujundžića jer nije bio fokusiran na koronavirus

>> Pljušte reakcije na Kujundžićevu smjenu: "To je to"

Plenković je u izjavi medijima jutros pojasnio razloge za smjenu Kujundžića. Kao razlog je naveo i - koronavirus.

"Danas sam razriješio ministra Kujundžića. Obavili smo razgovor jučer. Imamo i odgovornost kao predsjedajuća zemlja EU-a. Ministarstvo zdravstva je bitno i u kontekstu šireće epidemije koronavirusa, a ministar Kujundžić je bio fokusiran na pojašnjavanje određenih tema koje nemaju veze s resorom zdravstva ni s njegovim poslom i zato sam odlučio da ga razriješim", rekao je Plenković.

Dodao je da mu Kujundžić nije pokazao nikakve dokumente te da se on vraća u sabor.

Tekst se nastavlja ispod oglasa

Kazao je i kako će sutra predložiti novog ministra zdravstva.

Kujundžić jučer prebacio lopticu na Plenkovića, rekao da se jedino boji Boga

Milan Kujundžić je na jučerašnjoj presici u Ministarstvu zdravstva, na koju je doveo i vlastitog odvjetnika, rekao da mu moral ne dopušta dati ostavku na mjesto ministra zdravstva te je prebacio lopticu premijeru Andreju Plenkoviću da donese odluku o njegovoj sudbini.

Rekao je da je kriv zbog pogrešnog ispunjavanja imovinske kartice, no da se radi o "normotehničkim pogreškama" te da u sadržajnom smislu nije ništa pogriješio. Afere je nazvao "orkestriranim napadom interesnih skupina". Rekao je i kako se "boji jedino Boga".

Kujundžić je kazao kako su na sastanku Plenković i on razmotrili sve varijante te da mu je premijer odlučio ostaviti prostor da iznese obranu te će potom vidjeti što će učiniti s obzirom na politički rejting stranke.

"Ja zapravo ovim činom branim premijera, vladu i HDZ", ustvrdio je jučer Kujundžić.